和郴州楊侍郎翫郡齋紫薇花十四韻
作者：劉禹錫
朝代：唐

paragraphs: 幾年丹霄上，出入金華省。
暫別萬年枝，看花桂陽嶺。
南方足奇樹，公府成佳境。
綠陰交廣除，明豔透蕭屏。
雨餘人吏散，燕語簾櫳靜。
懿此含曉芳，翛然忘簿領。
紫茸垂組縷，金[縷]攢鋒頴。
露溽暗傳香，風輕徐就影。
苒弱多意思，從容占光景。
得地在侯家，移根近仙井。
開尊好凝睇，倚瑟仍回頸。
遊蜂駐綵冠，舞鶴迷煙頂。
興生紅藥後，愛與甘棠並。
不學夭桃姿，浮榮在俄頃。